정조 5년
辛丑七月二十五日辰時。上御誠正閣。朝講入侍時。領事徐命善。特進官李性源。同知事徐有隣。特進官鄭昌聖。參贊官李在學沈念祖。檢討官尹尙東。獻納金翊休。假注書李祖承。編修官張顯慶。別兼春秋林錫喆。以次進伏訖。上讀前受音訖。念祖讀奏。自孟子曰子路。止君子莫大乎與人爲善訖。上讀新受音訖。念祖奏文義曰。人告已過。問而喜之驟看其語。似異常情。而蓋其所喜。不在於聞。聞則必改。改則必至於無故。喜其將無過也。子路之勇於取人如此。而聞善言卽拜。則人言之或未盡善者。亦在其所虛受。推可知也。大禹之果於屈己。又如此。而至於大舜則又有大焉。不吝捨己。不厭取人。以善爲公天下之物。而無一毫私意於人己之間。以大舜之聖。自側陋。以至爲帝。而其誠心樂爲者。不過乎取人而裕己。捨己而及人。則與人爲善之道。不已大乎。惟願殿下。審察于此。益勉乎裕己及人之仁焉。上曰。所奏好矣。下番亦陳文義。尙東奏曰。爲善之道。循公祛私而已。子路賢者也。其爲善視之於禹。有賢聖之別。禹與舜。俱聖人也。宜無間然。而禹則猶有人己之分。舜則公天下之善。舜之於禹。有大焉。善至於舜。可謂至矣。而舜之稱堯。有曰。舍己從人。惟帝是克。以此推之。舜之於堯之間。似若差有亳忽之分。堯之於舜。尤有大焉。是知無窮者。天下之公理。而中庸曰。人一能之。己十之。人有一善。己取衆人之善。自十而至百。自百而至千至萬。此所謂取諸人爲善。莫乎與人爲善者。而堯舜之道。不過如斯。朱子曰。惟聖性者。浩浩其天。不加毫末。萬善足焉。苟究萬善之本。要不出於循公祛私二字。畢竟成己成物之功。白底於與天無極於此等處。反復參究。終始體念。區區之望也。上曰。所奏好矣。領事亦陳文義。命善奏曰。玉堂上下番。已備陳文義。臣則別無可達之語。而子路之喜聞過。乃是有過後事。視禹之不待有過。先拜昌言。聖賢之別。不啻有間。若大舜之捨已從人。喜聞過之大者。樂與爲善。拜昌言之大者。副學所謂至於舜而更無餘蘊者。誠得之矣。又若與人爲善。則功效之及人者廣。不但取人爲善而已。舜之所以爲舜。政在於是。臣以堯舜吾君之義。竊願加聖念於與人爲善之極工也。上曰。所奏好矣。經筵特進官及參贊官臺臣。各陳文義。有隣奏曰。集註之解捨己從人曰。己未善則無所繫吝。以大舜之聖。何嘗有一毫未善底。而朱子之解之如此者。可謂道得大舜。聖不自聖。謙謙受益之意。舍己從人。卽是取人爲善之極工。而謙之受益。實爲舍己從人之本。伏願謙之一字。深留聖意焉。上曰。好矣。性源奏曰。舜禹皆聖人也。言豈易。大禹之可拜。善豈易。大舜之可取。而益所謂蒲招損。謙受益者。其言似迂遠。而禹聞之則拜。至於帝舜。則舜典所載二十二人之嘉言嘉謨。雖似舜之助人爲善。而實則二十二人之助舜爲言也。此與人爲善之極工也。此等處。伏望體念焉。上曰。好矣。翊休曰。告之以有過則喜。非直爲聖門高弟自修之工而已。其於人君受用之道。尤爲要切矣。殿下每當過災修省之時。下敎求言。思聞袞闕。喜聞過之聖意。臣固欽仰。而至於三司兩司之合啓。尙未蒙允。豈不爲當斷不斷之過乎。今雖非時。稍待用刑之日。合辭之請。一一允許。俾國家之典刑快正。以彰我聖上樂聞之盛德。是臣區區之望也。念祖奏曰。子路之聞過而喜。過人遠矣。其言猶止于發之於心者。而大禹之聞善卽拜。不但情動於心。亦又形之於事爲。則其喜之也。又深矣。至於大舜之樂取於人。則不待乎人之告過。己之聞善。而樂與爲善之心。常在胸中。公而無私。安而不勉。惟此一樂字。比之喜與拜。不啻有大小久暫之別。惟願殿下。先以大舜此箇樂字。常存乎心。而以待臣隣之言。則必有所加益於裕己及人之道矣。上曰。所奏俱好矣。昌聖在學曰。玉堂上下番及諸臣。皆已備陳。臣則別無可達之辭矣。念祖啓曰。臣適因文義。有可達者矣。我殿下御極以來。未嘗罪一言官。甚盛事也。臣常以此欽仰。而夫何近者來諫容言之意。漸不如初。日前陳疏兩臺。顯加摧折。避嫌憲臣。亦示厭薄。此實初服所未有之事。至於朴天行之疏。可謂能得臺體。而無少嘉納。但止不罪。以臣區區憂愛。已不能無憾。而亦有因此。而國體大損。朝綱漸壞者。蔡濟恭之原疏。雖未得見。當比兩司迭發。聲罪方張之時。固宜縮伏。以竢處分。曾未踰日。忙忙投疏。肆然爭辨者。其爲無嚴。固無可言。而事未前聞。大關後弊。職在惟允之地。遽然捧入者。亦不可無警。臣謂當該承旨。宜施譴責之典矣。上曰。輔國重臣。與凡重宰自別。辭疏到院之後。政院不宜退却。況其疏語。不過條辨言者之說也。彼重臣遭罹。旣甚罔測。一疏陳暴。有何不可。且洗草宣醞隔宵之故。進退維谷。致有昨夕呈疏之擧也。承旨譴責之請。未知其爲當也。出擧條命善曰。副學所奏誠好矣。聖上曰。前諸臺處分。雖出於鎭安之聖意。而當此兩司迭發聲罪之日。不踰日而陳疏辨白。寧有如許道理乎。蔡濟恭事。誠未可知也。副學之請罪。喉院亦得體矣。上曰。蔡濟恭事。兩司迭攻。見其手勢話頭。無異討逆。誠甚怪底事矣。及其辭疏到院。則輔國重臣之疏。何可不捧入乎。目今事爲。無過於鎭安二字。故日昨處分。亶出於鎭安之意。而猶未感孚。承旨玉堂。交辭迭發。殊甚悶矣。上曰。都憲承牌與否。注書知入。賤臣承命出回奏曰。俄已納牌不進矣。上曰。有何情勢而違牌乎。更爲知入。賤臣承命出回奏曰。無大段情勢。而以初牌之故。不敢遽然承膺云矣。命善曰。昨今諸臺之相繼違牌。以至法講之停止。紀綱所在。誠極寒心。臣果以此事。俄呈箚子矣。上曰。法講事體。何等嚴重。而許多臺臣。日輒違牌。昨日經筵。欲開旋止。今又晩時。有情勢違牌。無或怪矣。而旣無情勢者。互相違牌。豈不怪乎。國體壞損已無可言矣。命善曰。國有一事。輒皆規避。以爲能事。臣竊以爲慨然矣。上曰。今日洗草宴。卿當進去乎。命善曰。然矣。上曰。承旨俄已出去。此有所重。經筵先退。可也。命善進前曰。日氣乍涼。聖體。若何。上曰。一樣矣。命善曰。王大妃殿氣候。何如。上曰。一樣矣。命善曰。惠慶宮氣候。何如。上曰。一樣矣。上曰。扈衛廳草記批答。卿果見之乎。命善曰。臣果伏見。而聖意每輸於酬之典。臣不勝欽仰矣。命善啓曰。各司旣已還接。承文院所當更爲入接於舊賓廳。而方當使行文書繕寫之時。不無挾窄難便之端。姑爲仍接於卽今所接處。似好。以此分付。何如。上曰。依爲之。出擧條上曰。備局謄出之役。諸堂其果逐日仕進。而幾日可以完役耶。命善曰。果皆着實爲之。謄出之役。今幾垂畢。釐正堂上。從當差下。然後可以訖役矣。翊休啓曰。新除授正言鄭在信。時在洪忠道忠州地。請斯速乘馹上來事。下諭。上曰。依啓。出擧條性源啓曰。守門將朱亨錫。卽北關人而因特敎取才居首除職者也。數日前守門將廳以朱亨錫三次可否。不煩牒報。三次可否。不煩則例爲汰去。故招致行首及掌務守門將。問其委折。則以爲地處雖無可議。因一微細事。有駴擧。以至可否不煩之境云矣。先朝飭敎。不啻嚴截。而該廳之不遵朝令。取爲惹閙者。萬萬駭然。有關後弊。其在懲礪之行首掌務守門將。不可自臣曹。薄施警罰而止。竝汰去。朱亨錫則已經可否不煩之後。亦不可仍置。一體汰去。何如。上曰。先朝甲子年處分以後。勿論宣薦末副薦。凡係荐事。元無惹閙之端。而況於今番都政時。別有筵敎均擬八道。又聞此人。自是本道士族。到今渠輩之因一微事。至有可否不煩之擧者。究厥所爲。萬萬駭然。渠輩若知法綱。焉敢乃爾。卿爲先捉致諸守門將首唱人及同議諸人。一竝嚴査實後草記。出擧條性源啓曰。禁軍祿試射時。二番內禁衛趙命鎭。循例拔箭。則其箭鏃。非鐵伊木。從而墨漆。論其所爲。旣巧且怪。故分付別將。卽令汰去。則別將徐有大。以爲趙命鎭厭避禁軍。必欲謀免。今若汰去。則適中其願。姑待用刑日。重棍汰去爲好云矣。禁旅之以木爲鏃者。已極萬萬可駭。而又以謀免之。作此故犯之擧。則師律所關。罪不止棍汰故。敢此仰達矣。上曰。奚特情狀痛駭。亦關後弊。紀律所在。不可決棍而止。卿於後日習操時。聚會禁旅。各別重棍。回示後充軍。該番將爲先汰去。另加擇差。可也。出擧條命摠管進前。昌聖進伏。上曰。昨日筵敎果。何如。而入直摠管。是生疎之人。夫豈有如許道理乎。自今日入直。可也。命下直守令入侍。賤臣承命出。與昌城府使權必稱偕入進伏訖。上曰。曾經幾邑守令乎。必稱曰。凡十邑而到任者六邑矣。上曰。宣諭出受於政院。可也。命退。命書領議政徐命善箚子批答。又命書傳敎曰。同副承旨有實𧏮許遞。政官牌招開政。判書病狀。必已差間。參判違牌。迄亦可止。近日政牌兩堂之有召輒違。大關國體。今番政命。更入再牌啓辭。則當該承旨。當嚴處。以此知悉。命退。諸臣以次退去。